作者:劉過
標題:沁園春
內容:柳思花情，湖山應怪，先生又來。想舊時談舌，依然解使，六丁奔走，驅斥風雷。翠袖傳觴，金貂換酒，痛飲何妨三百杯。人間世，算謫仙去後，誰是天才。碧窗畫鼓船齋。胸次與乾坤一樣開。試雲間招手，下呼餘子，逡巡去矣，但覺塵埃。若是花時，無風無雨，一日須來一百回。教人道，看玉山自倒，不用相推。